पिज्जा और बर्गर से अच्छा है पुस्तकों को खरीदें
सिटी रिपोर्टर } चंडीगढ़.‘समाज बिना संस्कृति के नहीं चल सकता। गुरुकुल परंपराएं समाज से अभी खत्म नहीं हुई हैं गुरु-शिष्य के बीच का संबंध पुस्तकों का संबंध होता है पुस्तक-संस्कृति को बढ़ावा देने के लिए हमें त्योहारी उपहारों में पुस्तकों को भेंट करने की परंपरा विकसित करनी होगी। पीजा और बर्गर खाने-खरीदने से अच्छा है पुस्तकों को खरीदें। ये आपको बढ़ने का अवसर देंगी।” यह कहना था पंजाब विश्वविद्यालय के हिंदी-विभाग के अध्यक्ष डॉ. अशोक कुमार का, जो एमसीएम डीएवी कॉलेज, सेक्टर-36 में आयोजित विचार-संगोष्ठी को संबोधित कर रहे थे। नेशनल बुक ट्रस्ट द्वारा इस कार्यक्रम को आयोजित किया गया। कार्यक्रम में पुस्तक-संस्कृति में सूचना प्रौद्योगिकी और इंटरनेट का पक्ष रखते हुए हिंदी-विभाग, पंजाब विवि, चंडीगढ़ के डॉ. गुरमीत सिंह ने कहा कि “आज प्रौद्योगिकी का युग है इस विषय की आवश्यकता इसलिए भी हो जाती है क्योंकि इन दिनों पुस्तकों की संख्या कम हुई है। प्रौद्योगिकी के माध्यम से पढ़ना कोई गलत नहीं है, लेखन वहां भी बड़े स्तर पर रहा है। सवाल यह है कि हम किस तरह की संस्कृति का विकास कर रहे हैं? हमारे यहां हालचाल पूछने की परंपरा है जबकि विदेशों में पुस्तकें पढ़ने की परंपरा है। आज पुस्तकें लोगों के घरों से दूर होती जा रही हैं तो इसके लिए प्रौद्योगिकी कैसे जिम्मेदार हो सकती है?” इससे पहले कार्यक्रम की शुरुआत करते हुए प्रो. प्रसून प्रसाद ने आए हुए अतिथियों का स्वागत किया। मंच संचालन राजीव रंजन ने किया। दूसरे सत्र में काव्य गोष्ठी का आयोजन किया गया।
पुस्तकों से दोस्ती कीजिए ये सदा आपका साथ देंगी : डॉ. मेंहदीरत्ता
विचारगोष्ठी में पीयू के हिंदी के पूर्व विभागाध्यक्ष डॉ. मेंहदीरत्ता बतौर मुख्य अतिथि शामिल हुए उन्होंने कहा “हम आज सूचनाओं का संग्रहण कर रहे हैं और यह भ्रम पाले बैठे हैं कि हम विद्वान हैं मात्र सूचनाओं से ही बात नहीं बनती अगर आप सोचें कि सूचनाओं को पाकर आप सुसंस्कृत हो गए हैं तो यह आपकी भूल है ये ज्ञान को सुरक्षित रखने के साधन मात्र हैं। पुस्तकें आदमी की पूरी सोच बदल सकती हैं आप इन पुस्तकों से दोस्ती कीजिए ये हमेशा आपका साथ देंगी ये आपको बेहतर इंसान बनाएंगी ।”
एमसीएम डीएवी कॉलेज में ‘वैश्विक परिदृश्य में पुस्तक-संस्कृति’ विषय पर विचार-गोष्ठी और कवि सम्मेलन
Seminar
hin_Deva hin_Deva hin_Deva hin_Deva hin_Deva uzn_Latn